Document ID: 32011R0656

REGULAMENTUL (UE) NR. 656/2011 AL COMISIEI
din 7 iulie 2011
de implementare a Regulamentului (CE) nr. 1185/2009 al Parlamentului European și al Consiliului privind statisticile referitoare la pesticide, în legătură cu definițiile și lista de substanțe active
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1185/2009 al Parlamentului European și al Consiliului din 25 noiembrie 2009 privind statisticile referitoare la pesticide (1), în special articolul 5 alineatele (2) și (3),
întrucât:
(1)
Regulamentul (CE) nr. 1185/2009 stabilește un cadru nou pentru producerea de statistici comunitare privind comercializarea și utilizarea pesticidelor.
(2)
În conformitate cu articolul 5 alineatul (2) din Regulamentul (CE) nr. 1185/2009, este necesar să se adopte definiția termenului „suprafață tratată”, menționată în secțiunea 2 din anexa II la respectivul regulament, deoarece acesta ar trebui înțeles și aplicat într-un mod consecvent în întreaga Uniune, în interesul comparabilității.
(3)
În conformitate cu articolul 5 alineatul (3) din Regulamentul (CE) nr. 1185/2009, Comisia ar trebui să adapteze, în mod regulat și la fiecare cel puțin 5 ani, lista substanțelor incluse și clasificarea acestora în categorii de produse și clase chimice, astfel cum este stabilit în anexa III. Este necesar să se actualizeze lista anexată la respectivul regulament, deoarece aceasta a fost actualizată ultima dată în 2006, pentru a acoperi perioada 2010-2015.
(4)
Numărul de substanțe și complexitatea identificării componentelor și a clasificărilor adecvate fac ca sarcina Autorităților Naționale de Statistică de a stabili în mod adecvat instrumentele necesare pentru colectarea de informații privind utilizarea și introducerea pe piață să fie una dificilă. Prin urmare, ar trebui incluse numai acele substanțe cărora li s-a alocat un număr de identificare de către una sau amândouă instituțiile majore, recunoscute la nivel internațional, de înregistrare a compușilor chimici și pesticidelor - Chemical Abstracts Service (CAS) al American Chemical Society (Societatea Americană de Chimie) și Comisia internațională pentru metodele de analiză a pesticidelor (Collaborative International Pesticides Analytical Council) (CIPAC).
(5)
Măsurile prevăzute în prezentul regulament sunt conforme cu avizul Comitetului Sistemului Statistic European.
ADOPTĂ PREZENTUL REGULAMENT:
Articolul 1
Termenul „suprafață tratată”, menționat în secțiunea 2 din anexa II la Regulamentul (CE) nr. 1185/2009, desemnează suprafața de bază tratată, definită ca „suprafața fizică a recoltei tratate cel puțin o dată cu o substanță activă dată, independent de numărul de solicitări”.
Articolul 2
Anexa III la Regulamentul (CE) nr. 1185/2009 se înlocuiește cu anexa la prezentul regulament.
Articolul 3
Prezentul regulament intră în vigoare în a douăzecea zi de la publicarea în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 iulie 2011.

Labels: 12
19
6